Diari Oficial de la Generalitat Valenciana


Sumari del DOGV 6193, del 27-01-2010 (2010/300)

RESOLUCIÓ de 4 de gener de 2010, del president del Consell Valencià de Cultura, per la qual es convoquen el concurs literari i el concurs d'il·lustració sobre el problema de la fam al món.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6193

Data del DOGV
:   27-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/300


Data del document
:   04-01-2010

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 4 de gener de 2010, del president del Consell Valencià de Cultura, per la qual es convoquen el concurs literari i el concurs d'il·lustració sobre el problema de la fam al món. [2010/300]  
El Consell Valencià de Cultura, ha manifestat reiteradament la seua preocupació pel problema de la fam, sobre el qual ja l'any 2003 va emetre un informe. Actualment, segons el Programa Mundial d'Aliments (PMA), agència especialitzada de l'Organització de les nacions Unides (ONU), hi ha 1020 milions de persones que patixen fam. Les dites persones es veuen privades d'un dels drets fonamentals del ser humà: el dret a l'alimentació.  
Gran part de la població mundial no té accés als aliments bàsics. No és tant un problema d'escassetat com de desigualtat i mala distribució dels recursos. El problema s'ha agreujat recentment a causa de la coincidència de dos factors: la crisi financera internacional i l'encariment dels aliments.  
És obvi que l'acció dels governs no basta per si sola per a resoldre el tràgic problema de la difusió de la fam. Tal problema només pot resoldre's per mitjà d'una major coordinació planetària, cotes més elevades de democràcia i d'educació cívica, la utilització unànime dels recursos col·lectius i privats, un suport decidit a la investigació, la protecció dels drets dels agricultors, l'ajuda de les organitzacions no governamentals i la sensibilització de l'opinió pública.  
Per això, el Consell Valencià de Cultura convoca dos concursos, un de creació literària i un altre de dibuix, sobre la importància del problema de la fam en el món, i sobre la necessitat de lluitar contra ella.  
La iniciativa pretén sensibilitzar els jóvens i fomentar la seua capacitat creativa, convertint-los no sols en receptors, sinó també en portaveus d'un objectiu comú, que només s'aconseguirà amb la col·laboració de tots: cridar l'atenció sobre el problema de la fam i la seua tremenda gravetat.  
Com ha fet a vegades anteriors, el Consell Valencià de Cultura promourà l'exposició pública, en el Centre Museístic del Barri del Carme, de les obres presentades.  
De conformitat, i fent ús de les competències assignades en la Llei 12/1985, de 30 d'octubre, de la Generalitat Valenciana, del Consell Valencià de Cultura, i del Decret 202/1998, de 15 de desembre, pel qual s'aprova el reglament d'organització i funcionament del Consell Valencià de Cultura, i d'acord amb la Llei 38/2003, de 17 de novembre, General de Subvencions, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:  
Primer  
Convocar el concurs literari i el concurs d'il·lustració sobre el problema de la fam al món i aprovar les bases per les quals es regulen estes convocatòries, que s'inclouen com a annex I d'esta resolució.  
Segon  
Els premis concedits en virtut d'esta convocatòria seran sufragats a càrrec de l'aplicació pressupostària 96.09.24.865.07.8, línies de subvenció T1102000 i T1103000 del Pressupost del Consell Valencià de Cultura per a l'any 2010.  
Contra la present resolució, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, directament, recurs contenciós administratiu davant de la Sala Contenciosa administratiu del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció contenciós administrativa, sense perjuí que s'utilitze qualsevol altra via que es considere oportuna.  
València, 4 de gener del 2010.- El president: Santiago Grisolia.  
ANNEX I  
Bases per a la concessió del Concurs Literari   
i del Concurs d'Il·lustració sobre el problema de la fam al món  
Bases generals  
1. Podran prendre part en els concursos convocats tots els alumnes dels centres públics, concertats i privats de la Comunitat Valenciana, que estiguen cursant estudis d'ESO o de Batxillerat.  
2. Els centres docents han de reunir tots els treballs presentats pels seus alumnes i enviar-los, abans del 30 d'abril de 2010, a:   
Consell Valencià de Cultura,   
Per al concurs sobre el problema de la fam al món,   
Palau de Forcalló, carrer Museu núm. 3, 46292 València.  
No s'admetran els treballs enviats per correu electrònic.  
3. Un jurat anomenat pel Consell Valencià de Cultura seleccionarà un treball per cada curs d'ESO i de Batxillerat, tant en la modalitat literària com en la d'il·lustració.  
4. Els treballs premiats, i els altres que el jurat trie, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels autors i dels centres en què estudien.  
5. A l'autor de cada treball seleccionat se li concedirà un premi, consistent en material escolar, per valor de cinc-cents euros (500,00?), una medalla commemorativa i un diploma del Consell Valencià de Cultura.  
6. Als centres docents que hagen aconseguit el nombre més gran de seleccionats en cada nivell (ESO i Batxillerat) i modalitat se'ls obsequiarà amb material docent per valor de mil euros (1.000,00?), una medalla commemorativa i un diploma del Consell Valencià de Cultura.  
7. Els centres docents poden començar a enviar treballs des del moment de la publicació de la convocatoria fins al 30 d'abril de 2010, data límit de recepció dels treballs a la seu del Consell Valencià de Cultura.   
8. El veredicte del jurat es farà públic en el transcurs de l'acte d'entrega dels premis, el 15 de maig. El Consell Valencià de Cultura es reserva la possibilitat de modificar la data de l'acte d'entrega.  
9. Els treballs no premiats podran ser retirats en un termini de tres mesos, transcorreguts els quals s'entendrà que el concursant renuncia als seus drets.  
10. La participació en el concurs implica al coneixement i l'acceptació íntegra de les bases.   
Bases del Concurs Literari  
1. Els textos presentats han de ser inèdits, escrits en qualsevol dels dos idiomes oficials de la Comunitat Valenciana, i han de tractar el tema del problema de la fam al món des de l'òptica de l'autor.  
2. Cada alumne pot presentar un sol text, en el gènere literari que preferisca: narrativa, poesia, assaig, etc., amb la condició que no excedisca de set folis.  
3. En cada text han de constar, en lloc ben visible, el nom de l'autor o autora, el curs i el nivell a què pertany, i el centre docent.  
Bases del Concurs d'Il·lustració  
1. Les obres presentades han de ser originals, i tractaran el tema del problema de la fam al món des de l'òptica de l'autor.  
2. Cada alumne presentarà una sola obra, en format a-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant, evitar tècniques poc estables, com el pastel i les ceres. Si s'empra el collage, s'evitarà la utilització de materials que puguen desprendre's del suport i l'ús d'imatges que no siguen originals.  
3. Cada obra portarà un lema. En la part posterior es faran constar en lletres majúscules el nom de l'autor o autora, el curs i el nivell a què pertany, i el centre docent.  
4. Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5. El Consell Valencià de Cultura considerarà la possibilitat de triar una de les obres premiades, independentment del nivell a què corresponga, i publicar-la en cartells o en fullets destinats contra el canvi climàtic. En este cas, en el cartell o fullet constaran les dades de l'alumne i del centre escolar a què pertany.